作者:盧仝
標題:自詠三首
內容:為報玉川子，知君未是賢。低頭雖有地，仰面輒無天。骨肉清成瘦，萵蔓老覺羶。家書與心事，相伴過流年。盧子躘踵也，賢愚總莫驚。蚊虻當家口，草石是親情。萬卷堆胸朽，三光撮眼明。翻悲廣成子，閒氣說長生。物外無知己，人間一癖王。生涯身是夢，耽樂酒為鄉。日月黏髭須，雲山鎖肺腸。愚公只公是，不用謾驚張。